## Educació invertirà prop de mig milió d’euros en les obres d’emergència del CEIP Cervantes de Sueca després dels desperfectes ocasionats per l’antiguitat de l’edifici i les pluges

*** La Conselleria declara el règim excepcional d’emergència de les actuacions de reparació d’elements en coberta i retirada de falsos sostres en el centre educatiu
* La duració estimada dels treballs és de tres mesos i començaran en un termini no superior a un mes**

La Conselleria d’Educació, Cultura, Universitats i Ocupació ha declarat el règim excepcional d’emergència de les actuacions de reparació d’elements en coberta i retirada de falsos sostres en el CEIP Cervantes de Sueca.

El director general d’Infraestructures, José María Larena, ha explicat que les obres, que començaran en un termini no superior a un mes, tindran una duració aproximada de tres mesos i en estes s’invertiran 447.954.10 euros. Larena ja va anunciar que la Conselleria duria a terme obres d’emergència en el centre educatiu després dels desperfectes ocasionats per l’antiguitat de l’edifici i per les pluges del 29 de setembre que van provocar el despreniment d’un tros de fals sostre.

Així ho va comunicar també a l’alcalde de Sueca i a l’arquitecte municipal, amb els quals va mantindre converses després dels danys provocats per les pluges. A més, tant el cap d’infraestructures de la Direcció Territorial de València com un tècnic es van desplaçar el mateix dia al centre per a valorar els danys. Eixe dia no hi havia classe a Sueca, ja que es van suspendre per l’alerta meteorològica.

Este dilluns, des de la Direcció Territorial d’Educació de València s’ha comunicat a l’Ajuntament de la localitat que la declaració d’emergència ja és efectiva. L’edifici té un centenar d’anys i, en conseqüència, acumula un desgast pel qual l’Ajuntament ja havia demanat actuacions a l’anterior Govern Valencià. Després dels desperfectes produïts fa un mes el centre es troba tancat i l’alumnat està en altres instal·lacions.

**Obres en coberta**

El director general d’Infraestructures Educatives ha explicat que les obres inclouen la reparació d’elements en coberta i retirada de falsos sostres. A més, es farà un informe relatiu a les condicions de seguretat estructural.

D’esta manera, es durà a terme una revisió exhaustiva, així com la reparació i impermeabilització de la cobertura de teules en les zones que presenten desperfectes visibles susceptibles de provocar filtracions, canalització d’aigües pluvials, connexió a baixants i la impermeabilització del vol de les cornises. També s’identificaran i asseguraran tots els elements de façana solts o deteriorats per a evitar possibles despreniments.

“En paral·lel, l’actuació que s’ha de desenrotllar a mitjà termini seria la substitució integral de la coberta, entesa com la retirada completa del sistema actual i la posterior execució d’una nova solució constructiva que garantisca el compliment de les exigències normatives en matèria d’impermeabilització i aïllament tèrmic mitjançant un procediment ordinari de contractació”, ha indicat Larena.

Fecha: 03/11/2025